Kære Københavns Kommune.

I mange år har jeg glædet mig til og forberedt mig på den dag, jeg skulle flytte til København. Nu er tiden inde: Jeg har flyttet mit studie og opsagt mit lejemål i Aalborg. Rygter gjorde mig klart, at boligmarkedet i København var ret hektisk – det skulle vise sig at være meget værre end det.

Min indre nordjyde er for alvor blevet pisset af, og jeg er mildest talt rasende. Jeg kommer fra en kommune, der tager hånd om sine unge, giver tag over hovedet-garanti og bygger ungdomsboliger i massevis. Jeg er så harm, forarget og dybt frustreret over, hvordan I behandler jeres tilflyttere og indbyggere. Jeg er klar over, at der er boligmangel i byen, men at nybyggeriet er så håbløst og totalt uden omtanke, begriber jeg ikke.